Plaasaanvaller wat ‘terroriseer, wreed moor’ swaar gestrafElmien en Piet Steyn. (Foto: Facebook) Die hooggeregshof in Kaapstad het Jeffrey Thompson twee lewenslange vonnis opgelê nadat hy ŉ pleit-en-vonnisooreenkoms met die staat aangegaan het. Die hof het Thompson Woensdag skuldig bevind op altesaam 15 aanklagte, wat twee moorde, huisbraak, roof en ernstige aanranding insluit. Hy het altesaam 58 jaar en ses maande tronkstraf gekry. Maroela Media het vroeër berig Piet (64) en Elmien Steyn (71) se liggame is in Desember verlede jaar in hul plaashuis by Bonnievale in die Wes-Kaap aangetref. Hulle liggame was erg verniel en hul voertuig is later verlate aangetref. Vir elk van dié twee moorde is Thompson lewenslange tronkstraf opgelê. Die ander vonnisse word gelyklopend hiermee uitgedien. Thompson is ook onbevoeg verklaar om ŉ vuurwapen te besit. Eric Ntabazalila, woordvoerder van die Nasionale Vervolgingsgesag (NVG), het gesê Thompson het die boerderygemeenskappe van Robertson, McGregor en Bonnievale geterroriseer met ŉ vlaag geweldsmisdaad van September 2017 tot sy uiteindelik inhegtenisneming op 16 Desember verlede jaar. Dit het alles op ŉ aand in September 2017 begin toe hy sy vriendin, Magdaleen Willemien Simons (31), met ŉ leë bierbottel in die gesig geslaan en sy ŉ ernstige wond opgedoen het. Haar enigste sonde was om te vra oor ŉ R200 wat sy vroeër in die huis gelos het. Na daardie voorval het Thompson by verskeie plaashuise ingebreek en items ter waarde van duisende rande gesteel. Hy was só waaghalsig dat hy in sommige gevalle ingebreek het terwyl die huiseienaars tuis was, hulle met ŉ byl gedreig en hul besittings gebuit het, het Ntabazalila gesê. Die hooggeregshof in Kaapstad. Thompson is op 7 September in hegtenis geneem, maar op 10 Desember het die landdroshof hom vrygelaat. Twee dae later, op 12 Desember, het hy Elmien se kunsateljee binnegegaan. Hy het haar en Piet in die hoofhuis dopgehou waar hulle hul gewone gang gegaan het. Hy het in die kunsateljee in hul bed geslaap en die volgende oggend die hoofeiendom binnegegaan. Op 13 Desember het Thompson die bejaarde egpaar slapende in hul bed aangetref en sonder uitlokking het hy hulle met ŉ byl doodgekap. Die Steyns het gesterf weens kapwonde aan die kop. Hy het verskeie waardevolle items gevat, dit in hul voertuig gelaai en weggery. Die voertuig is twee dae later verlate in die omgewing van McGregor gekry. Thompson is op 16 Desember in hegtenis geneem. Adv. Lenro Badenhorst, ŉ senior staatsaanklaer, het gesê Thompson het wéér oortree nadat hy in Maart 2017 al ŉ opgeskorte vonnis vir ernstige aanranding opgelê is. “Hy het die meeste van die huisbrake snags of in die vroeë oggendure in landelike gebiede gepleeg wanneer min om geen mense in die omtrek was nie. “Hy het sy aanval op [die Steyns] fyn beplan deur hulle deur die venster in die kunsateljee dop te hou. Hy kon hulle sien beweeg en vasstel wanneer hulle gaan slaap. “Hulle word oorleef deur drie dogters en ŉ uitgebreide familie wat steeds geweldig getraumatiseer is deur die wrede moorde. Die kinders ontvang traumabehandeling, terwyl ander sielkunde berading kry,” het Badenhorst aangevoer. Die NVG het die vonnis verwelkom en het met verwysing na die aanranding op Thompson se vriendin gesê dit wys op die vervolgingsgesag se volharding om geslagsgebaseerde geweld te beveg. “Dit is ook ŉ aanduiding van die staat se erns om boerderygemeenskappe te beskerm en te verseker dat gepaste vonnisse opgelê word aan diegene wat dié gemeenskappe terroriseer,” het Ntabazalila gesê.